至真州再和二首  其一
作者：蘇軾
朝代：宋

paragraphs: 老手王摩詰，窮交孟浩然。
論詩曾伴直，話舊已忘年。
北上難陪驥，東行且趁船。
離亭花映肉，醉眼鷺窺蓮。
柂轉三山沒，風回五兩偏。
荒祠過瓜步，古甃墮松巔。
聞道清香閣，新篘白玉泉。
莫教門掩夜，坐待月流天。
小院檀槽鬧，空庭樺獨煙。
公詩便堪唱，爲付小嬋娟。